"ธนารักษ์"เปิดจำหน่ายเหรียญที่ระลึกครองราชย์70ปี
กรมธนารักษ์เปิดจำหน่ายเหรียญกษาปณ์ที่ระลึกเฉลิมพระเกียรติ งานฉลองสิริราชสมบัติครบ70ปี และเหรียญช้างไทย พร้อมกัน 9 มิ.ย. นี้
7 มิ.ย. 2559

กรมธนารักษ์เปิดจำหน่ายเหรียญกษาปณ์ที่ระลึกเฉลิมพระเกียรติ งานฉลองสิริราชสมบัติครบ70ปี และเหรียญช้างไทย พร้อมกัน 9 มิ.ย. นี้ 
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์ ได้จัดทำเหรียญกษาปณ์ที่ระลึกเฉลิมพระเกียรติ พระบาทสมเด็จพระปรมินทรมหาภูมิพลอดุลยเดช เนื่องในโอกาสการจัดงานฉลองสิริราชสมบัติครบ 70 ปี ในวันที่ 9 มิ.ย. 59 นี้ 
ทั้งนี้ กรมธนารักษ์ได้จัดทำเหรียญที่ระลึกเฉลิมพระเกียรติดังกล่าว ประกอบด้วย เหรียญกษาปณ์ทองคำขัดเงา ชนิดราคา 16,000 บาท จำหน่ายราคาเหรียญละ 30,000 บาท เหรียญกษาปณ์เงินขัดเงา ชนิดราคา 800 บาท จำหน่ายราคาเหรียญละ 1,600 บาท และเหรียญกษาปณ์โลหะสีขาว (ทองแดงผสมนิกเกิล) ชนิดราคา 50 บาท จ่ายแลกราคาเหรียญละ 50 บาท กำหนดเปิดจำหน่ายแลก ตั้งแต่วันที่ 9 มิ.ย.2559 เป็นต้นไป เฉพาะส่วนกลางที่หน่วยรับและจ่ายแลกเหรียญกษาปณ์ กรมธนารักษ์ กรุงเทพ ซอยอารีย์สัมพันธ์ และเปิดจ่ายแรกตั้งแต่วันที่ 1 สิงหาคม 2559 ที่ส่วนภูมิภาค สำนักงานธนารักษ์พื้นที่ 76 พื้นที่ ทุกจังหวัดทั่วประเทศ รวมทั้งเปิดจำหน่ายผ่านระบบ e-catalog บน www.treasuey.go.th ตั้งแต่วันที่ 1 สิงหาคม 2559 เป็นต้นไป
นอกจากนี้ กรมธนารักษ์ได้จัดทำเหรียญกษาปณ์ที่ระลึกช้างไทย เพื่อเผยแพร่พระเกียรติคุณของพระบาทสมเด็จพระเจ้าอยู่หัว ที่ทรงมีพระราชดำริเรื่องการอนุรักษ์ช้างป่า โดยจัดทำเหรียญกษาปณ์ที่ระลึกช้างไทยเป็น 3 ชนิด คือ 1. เหรียญกษาปณ์ทองคำขัดเงาชนิดราคา 4,000 บาท จำนวนผลิต 1,000 เหรียญ จำหน่ายราคา 75,000 บาท 2.เหรียญกษาปณ์ทองคำขัดเงาชนิดราคา 2,000 บาทจำนวนผลิต 2,000 เหรียญ จำหน่ายราคา 23,000 บาท และ 3. เหรียญกษาปณ์เงินขัดเงาชนิดราคา 200 บาท จำนวนผลิต 5,000 เหรียญ ราคาจำหน่าย 3,200 บาท โดยเปิดให้จองซื้อตั้งแต่วันที่ 9 มิ.ย. 2559 ที่หน่วยงานกรมธนารักษ์